Meyer Turun telakalla on syytä juhlaan. Telakka sai ison laivatilauksen.

Saksalainen TUI Cruises on tilannut uuden Mein Schiff 7-laivan Meyer Turulta. Uuteen alukseen mahtuu noin 2 900 matkustajaa ja laiva valmistuu vuonna 2023. Sopimus on rahoituksen osalta edelleen avoin, rahoituksesta neuvotellaan pankkien ja Finnveran kanssa.

Saksalaismedian mukaan tilauksen arvo on 500 miljoonaa euroa.

– Olemme erittäin kiitollisia, että TUI Cruises haluaa meidän rakentavan uuden aluksen modernien ja kauniiden Mein Schiff -alusten sarjaan, Meyer Turun toimitusjohtaja Jan Meyer kommentoi tilausta.

Uusi alus on Mein Schiff -laivojen sisaralus.

– Toteutuessaan rakentaminen tuo lisää hyvää työtä niin Turun telakalle kuin koko suomalaiseen meriklusteriin. Tähän valmistaudumme rekrytoinneillamme ja investoinneillamme, Meyer sanoo.

Lähes 300 metriä pitkä alus

Edellinen alus eli Mein Schiff 6 -alus luovutettiin tilaajalleen Tui Cruisesille 9.5.2017. Mein Schiff 6 on 295 metriä pitkä, 36 metriä leveä, ja sen syväys on 8 metriä. Kansia on viisitoista. Matkustajia alukseen mahtuu 2 794, miehistöä on 1 026 henkeä ja hyttejä 1 267, joista 82 prosentissa on oma parveke. Lisänä vielä miehistöhytit, joita on kuutisensataa.

Mein Schiff 6 -alus luovutettiin tilaajalleen Tui Cruisesille 9.5.2017.­

Matkustajien viihtyvyydestä huolehtii 13 ravintolaa sekä sama määrä baareja ja kahviloita.

Mein Schiff 6 -aluksessa on 13 ravintolaa.­

Rakenteilla on myös Mein Schiff 1. Aluksen järjestysnumero yksi saattaa hämätä, mutta sen käyttöön on syynsä. Uusi Mein Schiff 1 korvaa vanhan, parikymmentä vuotta sitten rakennetun samannimisen aluksen.

Videolla toukokuussa valmistunut Mein Schiff 6 -risteilyaluksen esittely.